ദുബൈയിലേക്ക് സന്ദര്ശകരുടെ ഒഴുക്ക് ദുബൈ: ലോകശ്രദ്ധ പിടിച്ചുപറ്റി എക്സ്പോ 2020ന് തുടക്കമായതോടെ ദുബൈയിലേക്ക് വിവിധ രാജ്യങ്ങളില്നിന്ന് വരുന്നവരുടെ സന്ദര്ശകരുടെ എണ്ണത്തില് വന് വര്ധന. മേളയുടെ ഉദ്ഘാടന ദിവസമായ വ്യാഴാഴ്ച മാത്രം ജനറല് ഡയറക്ടറേറ്റ് ഓഫ് റെസിഡന്സി ആന്ഡ് ഫോറിനേഴ്സ് അഫയേഴ്സ് ജി.ഡി.ആര്.എഫ്.എ 32,000ലധികം എന്ട്രി പെര്മിറ്റുകളാണ് അനുവദിച്ചതെന്ന് ലെഫ്. ജനറല് മുഹമ്മദ് അഹ്മദ് അല് മര്റി അറിയിച്ചു. തൊട്ടടുത്ത ദിവസങ്ങളിലും വന് വര്ധനവാണ് യാത്രക്കാരുടെ എണ്ണത്തിലുണ്ടായത്. സന്ദര്ശകരെ സ്വാഗതം ചെയ്യാന് ജി.ഡി.ആര്.എഫ്.എ സദാസമയം സജ്ജമാണെന്നും അല് മര്റി പറഞ്ഞു. പ്രതിദിനം ദുബൈ എയര്പോര്ട്ടുകളിലെ പാസ്പോര്ട്ട് കണ്ട്രോള് ഓഫിസര്മാര് എന്ട്രി, എക്സിറ്റ് പോയന്റുകളില് കൈകാര്യം ചെയ്യുന്നത് 85,000ലധികം യാത്രക്കാരെയാണ്. നിലവില് ദിവസേന 47,000 ലധികം സഞ്ചാരികള് ദുബൈയിലേക്ക് എത്തുന്നുണ്ട്. എക്സ്പോ ആരംഭിക്കുന്ന പശ്ചാത്തലത്തില് ദുബൈ എയര്പോര്ട്ടുകളിലെ അറൈവല്ഡിപാര്ച്ചര് ഭാഗങ്ങളില് 122 സ്മാര്ട്ട് ഗേറ്റുകളില് എക്സ്പോ ലോഗോ ആലേഖനം ചെയ്തിട്ടുണ്ട്. വിവിധ രാജ്യങ്ങളില്നിന്ന് മേളയിലേക്ക് എത്തുന്ന സന്ദര്ശകരുടെ ആദ്യത്തെ പ്രവേശനകവാടമാണ് സ്മാര്ട്ട് ഗേറ്റുകള്. എക്സ്പോ എന്താണെന്ന് വിശദീകരിച്ചുകൊടുക്കാന് പാസ്പോര്ട്ട് കണ്ട്രോള് ഓഫിസര്മാരെ പരിശീലിപ്പിച്ചിട്ടുണ്ട്. യാത്രക്കാര്ക്ക് സന്ദര്ശകരുടെ ഏത് ചോദ്യത്തിനും ഉത്തരം നല്കാന് കഴിയുന്നരീതിയില് പഠിപ്പിച്ചിട്ടുണ്ടെന്നും അഹ്മദ് അല് മര്റി വ്യക്തമാക്കി.